《呈痴绝庵主颂》
宋代·徐敏子

痴绝有庵不肯住，弄老挑云径山去。
地水火风分裂时，亲书赠予黄葛布。
蜕封读罢咽无语，会得龙须能辟暑。
岂知玉骨本清凉，书则珍藏布不取。
源老忽踏幽深路，道在隔山遥望处。
巨帙已载闲葛藤，何堪又送闲家具。
开眼一看笑呵呵，犹有这个可奈何。
来而不往非世法，聊效芹忱愧不多。
两角茶，十袋曲，宝瓶飞钱五十万。
虔心献此一瓣香，奉为禅师作清荐。
且问先师来不来，玉山庵顶碧云开。
更烦大众打圆相，拨取青莲火里灰。